CELEX: 32015R0850
Language: lv
Date: 2015-01-30 00:00:00
Title: Komisijas Deleģētā regula (ES) 2015/850 (2015. gada 30. janvāris), ar ko groza Deleģēto regulu (ES) Nr. 241/2014, ar kuru Eiropas Parlamenta un Padomes Regulu (ES) Nr. 575/2013 papildina saistībā ar regulatīvajiem tehniskajiem standartiem, kas attiecas uz iestāžu pašu kapitāla prasībām (Dokuments attiecas uz EEZ)

2.6.2015   
               
               
                  LV
               
               
                  Eiropas Savienības Oficiālais Vēstnesis
               
               
                  L 135/1
               
            KOMISIJAS DELEĢĒTĀ REGULA (ES) 2015/850
      (2015. gada 30. janvāris),
      ar ko groza Deleģēto regulu (ES) Nr. 241/2014, ar kuru Eiropas Parlamenta un Padomes Regulu (ES) Nr. 575/2013 papildina saistībā ar regulatīvajiem tehniskajiem standartiem, kas attiecas uz iestāžu pašu kapitāla prasībām
      (Dokuments attiecas uz EEZ)
      EIROPAS KOMISIJA,
      ņemot vērā Līgumu par Eiropas Savienības darbību,
      ņemot vērā Eiropas Parlamenta un Padomes 2013. gada 26. jūnija Regulu (ES) Nr. 575/2013 par prudenciālajām prasībām attiecībā uz kredītiestādēm un ieguldījumu brokeru sabiedrībām, un ar ko groza Regulu (ES) Nr. 648/2012 (1), un jo īpaši ņemot vērā tās 28. panta 5. punkta trešo daļu,
      tā kā:
      
                  (1)
               
               
                  Slogam attiecībā uz pašu kapitālu nevajadzētu būt nesamērīgam gan atsevišķu pirmā līmeņa pamata kapitāla instrumentu peļņas sadales izteiksmē, gan iestādes kopējā pašu kapitāla peļņas sadales izteiksmē. Tāpēc jēdziens par nesamērīgu slogu pašu kapitālam būtu jānosaka, paredzot noteikumus, kas aptver abus šos aspektus.
               
            
                  (2)
               
               
                  Mandāts par iespējamu nesamērīgu slogu pašu kapitālam, kas noteikts Regulas (ES) Nr. 575/2013 28. panta 5. punkta b) apakšpunktā, neattiecas uz instrumentiem, uz kuriem attiecas minētās regulas 27. pants, jo tie ir atbrīvoti saskaņā ar minētās regulas 28. panta 1. punkta h) apakšpunkta iii) punktu.
               
            
                  (3)
               
               
                  Preferenciālas peļņas sadales nozīmes pamatā vajadzētu būt instrumentu iezīmēm, kas atspoguļo Regulas (ES) Nr. 575/2013 28. panta 1. punkta h) apakšpunkta i) punkta prasības, ka nevajadzētu būt preferenciālai peļņas sadales procedūrai attiecībā uz peļņas sadales secību vai citām preferenciālām tiesībām, tostarp pirmā līmeņa pamata kapitāla instrumentu preferenciālai peļņas sadalei attiecībā pret citiem pirmā līmeņa pamata kapitāla instrumentiem. Ņemot vērā to, ka Regulas (ES) Nr. 575/2013 28. panta 1. punkta h) apakšpunkta i) punkta nošķirtas preferenciālas tiesības uz peļņas sadales izmaksu un priekšrocības attiecībā uz peļņas sadales maksājumu secību, noteikumiem par preferenciālu peļņas sadali būtu jāattiecas uz abiem gadījumiem.
               
            
                  (4)
               
               
                  Atšķirīgi noteikumi būtu jāpiemēro to iestāžu pirmā līmeņa pamata kapitāla instrumentiem, kas minētas Regulas (ES) Nr. 575/2013 27. pantā (“sabiedrības, kas nav akciju sabiedrības”), ja tas ir pamatots ar balsstiesīgo instrumentu un instrumentu bez balsstiesībām īpašām iezīmēm. Ja tikai balsstiesīgo instrumentu turētāji var parakstīties uz akcijām bez balsstiesībām, tad instrumentu bez balsstiesībām turētāji nezaudē balsstiesības. Tāpēc diferencētu peļņas sadali instrumentam bez balsstiesībām sabiedrībās, kas nav akciju sabiedrības, nebalsta uz balsstiesību neesību tādā pašā veidā kā akciju sabiedrību gadījumā. Turklāt, ja saskaņā ar piemērojamiem valsts tiesību aktiem ir noteikta maksimālā robeža balsstiesīgā instrumenta peļņas sadalei, tad limitus, kas paredzēti akciju sabiedrībām, būtu jāaizstāj ar citiem noteikumiem, kas nodrošina, ka nepastāv preferenciālas tiesības uz peļņas sadales maksājumu.
               
            
                  (5)
               
               
                  Atšķirīga procedūra sabiedrībām, kas nav akciju sabiedrības, ir pamatota tikai gadījumā, ja minētās iestādes neemitē kapitāla instrumentus ar iepriekš noteiktu peļņas sadali pēc likmes, kas būtu noteikta līgumā vai iestādes statūtos. Ja tās emitē šādus instrumentus, bažas saistībā ar preferenciālām tiesībām uz peļņas sadales maksājumu ir tādas pašas kā akciju sabiedrību gadījumā, un tāpēc būtu jāpiemēro tāda pati procedūra.
               
            
                  (6)
               
               
                  Tam nebūtu jāliedz sabiedrībām, kas nav akciju sabiedrības, emitēt citus kapitāla instrumentus ar diferencētu peļņas sadali, ja tās pierāda, ka šie instrumenti nerada preferenciālas tiesības uz peļņas sadales maksājumu. Šī pierādīšana būtu jābalsta uz novērtējumu par peļņas sadales līmeni par balsstiesīgiem instrumentiem un peļņas sadales līmeni par kopējo pirmā līmeņa pamata kapitālu. Iestādei būtu jāpierāda, ka peļņas sadales līmenis par balsstiesīgiem instrumentiem ir zems, atsaucoties uz citiem kapitāla instrumentiem, un ka izmaksas rādītājs par pirmā līmeņa pamata kapitāla instrumentiem ir zems.
               
            
                  (7)
               
               
                  Lai sabiedrības, kas nav akciju sabiedrības, novērtētu, vai izmaksas rādītāja līmenis ir zems, būtu jānosaka kritērijs. Lai ņemtu vērā to, ka izmaksas rādītāji var svārstīties atkarībā no gada rezultāta, šis kritērijs būtu jābalsta uz vidējo rādītāju iepriekšējos piecos gados. Ņemot vērā šā noteikuma ieviešanas jauninājumu un tā iespējamo ietekmi uz dažām no šīm iestādēm, nepieciešamības gadījumā būtu jāparedz to noteikumu pakāpeniska ieviešana, saskaņā ar kuriem aprēķina izmaksas rādītāja līmeni. Limitus attiecībā uz izmaksas rādītāju var ieviest pakāpeniski pirmajos piecos gados, ar pakāpenisku piemērošanu līdz 2017. gada beigām, savukārt noteikumi būtu pilnībā jāīsteno visām iestādēm 2018. gadā.
               
            
                  (8)
               
               
                  Dažas sabiedrības, kas nav akciju sabiedrības, nevar emitēt instrumentus, kas ir tikpat elastīgi kā parastās akcijas ārkārtas rekapitalizācijas gadījumā, ja iestādēm piemēro agrīnas intervences pasākumus. Tādos gadījumos šīm iestādēm būtu jāemitē kapitāla instrumenti, lai sekmētu atlabšanu; tāpēc būtu pieņemami attiecībā uz šīm iestādēm, ja instrumentus bez balsstiesībām parasti tur tikai balsstiesīgo instrumentu turētāji, izņēmuma kārtā instrumentus bez balsstiesībām pārdot arī ārējiem ieguldītājiem. Turklāt kapitāla instrumentos, kas paredzēti ārkārtas rekapitalizācijai, būtu jāietver atbilstošas gaidāmas priekšrocības iespēja pēc atlabšanas posma. Tāpēc būtu pieņemami attiecībā uz šīm iestādēm pārsniegt izmaksas rādītājam noteiktos limitus pēc atlabšanas posma, lai nodrošinātu šo iespējamo pozitīvo iezīmi pirmā līmeņa pamata kapitāla instrumentu turētājiem ārkārtas rekapitalizācijas vajadzībām.
               
            
                  (9)
               
               
                  Saskaņā ar Regulas (ES) Nr. 575/2013 10. pantu kompetentās iestādes saskaņā ar valsts tiesību aktiem var izlemt daļēji vai pilnībā nepiemērot minētās regulas Otrās līdz Astotās daļas prasības kredītiestādēm, kas ir radniecīgas centrālajai iestādei. Turklāt saskaņā ar to pašu pantu kompetentās iestādes centrālajai iestādei var nepiemērot individuāli minētās regulas Otro līdz Astoto daļu, ja radniecīgās iestādes pilnībā garantē centrālās iestādes saistības. Pamatojoties uz minēto pantu, kompetentajām iestādēm vajadzētu būt iespējai nepiemērot prasības saskaņā ar šo regulu grupas iekšējiem kapitāla instrumentiem. Kompetentajām iestādēm vajadzētu būt iespējai arī novērtēt atbilstību šīs regulas prasībām, pamatojoties uz to iestāžu konsolidēto stāvokli, uz kurām attiecas minētie atbrīvojumi, jo īpaši attiecībā uz izmaksas rādītāja aprēķināšanu.
               
            
                  (10)
               
               
                  Šīs regulas pamatā ir regulatīvo tehnisko standartu projekts, ko Eiropas Banku iestāde iesniegusi Komisijai.
               
            
                  (11)
               
               
                  Eiropas Banku iestāde ir veikusi atklātu sabiedrisko apspriešanu par regulatīvu tehnisko standartu projektu, kas ir šīs regulas pamatā, izvērtējusi potenciālās saistītās izmaksas un ieguvumus un pieprasījusi saskaņā ar Eiropas Parlamenta un Padomes Regulas (ES) Nr. 1093/2010 (2) 37. pantu izveidotās Banku nozares ieinteresēto personu grupas atzinumu,
               
            
                  (12)
               
               
                  Tāpēc būtu attiecīgi jāgroza Komisijas Deleģētā regula (ES) Nr. 241/2014 (3),
               
            IR PIEŅĒMUSI ŠO REGULU.
      1. pants
      Deleģēto regulu (ES) Nr. 241/2014 groza šādi:
      
                  1)
               
               
                  iekļauj šādu 7.a pantu:
                  “7.a pants
                  Peļņas sadale pēc likmes, kas rada nesamērīgu slogu pašu kapitālam
                  1.   Uzskata, ka peļņas sadale par pirmā līmeņa pamata kapitāla instrumentiem, kas minēti Regulas (ES) Nr. 575/2013 28. pantā, nerada nesamērīgu slogu kapitālam, ja ir izpildīti visi turpmāk minētie nosacījumi:
                  
                              a)
                           
                           
                              dividenžu likme ir balsstiesīgu instrumentu peļņas sadales reizinājums ar likmi, nevis iepriekš noteikta fiksēta summa;
                           
                        
                              b)
                           
                           
                              dividenžu likme ir noteikta līgumā vai iestādes statūtos;
                           
                        
                              c)
                           
                           
                              dividenžu likme nav pārskatāma;
                           
                        
                              d)
                           
                           
                              to pašu dividenžu likmi piemēro visiem instrumentiem ar dividenžu likmi;
                           
                        
                              e)
                           
                           
                              peļņas sadales summa par vienu instrumentu ar dividenžu likmi nepārsniedz 125 % no peļņas sadales summas par vienu balsstiesīgo pirmā līmeņa pamata kapitāla instrumentu.
                              Formulas veidā to izsaka šādi:
                              kur:
                              
                                           
                                       
                                       
                                          
                                             k ir peļņas sadales summa par vienu instrumentu bez dividenžu likmes,
                                       
                                    
                                           
                                       
                                       
                                          
                                             l ir peļņas sadales summa par vienu instrumentu ar dividenžu likmi;
                                       
                                    
                        
                              f)
                           
                           
                              kopsumma peļņas sadalei, kas samaksāta par visiem pirmā līmeņa pamata kapitāla instrumentiem viena gada laikā, nepārsniedz 105 % no summas, kas būtu samaksāta, ja instrumenti, kuriem ir mazāk vai nav balsstiesību, saņemtu tādu pašu peļņas sadali kā balsstiesīgie instrumenti.
                              Formulas veidā to izsaka šādi:
                              kur:
                              
                                           
                                       
                                       
                                          
                                             k ir peļņas sadales summa par vienu instrumentu bez dividenžu likmes,
                                       
                                    
                                           
                                       
                                       
                                          
                                             l ir peļņas sadales summa par vienu instrumentu ar dividenžu likmi,
                                       
                                    
                                           
                                       
                                       
                                          
                                             X ir balsstiesīgo instrumentu skaits,
                                       
                                    
                                           
                                       
                                       
                                          
                                             Y ir instrumentu bez balsstiesībām skaits.
                                       
                                    Šo formulu piemēro uz viena gada bāzes.
                           
                        2.   Ja nosacījums 1. punkta f) apakšpunktā nav izpildīts, uzskata, ka tikai instrumentu ar dividenžu likmi summa, kas pārsniedz noteikto robežlielumu, rada nesamērīgu slogu kapitālam.
                  3.   Ja kāds no nosacījumiem 1. punkta a)–e) apakšpunktā nav izpildīts, uzskata, ka visi atlikušie instrumenti ar dividenžu likmi rada nesamērīgu slogu kapitālam.”;
            
                  2)
               
               
                  iekļauj šādu 7.b pantu:
                  “7.b pants
                  Preferenciāla peļņas sadale attiecībā uz preferenciālām tiesībām uz peļņas sadales maksājumiem
                  1.   Attiecībā uz pirmā līmeņa pamata kapitāla instrumentiem, kas minēti Regulas (ES) Nr. 575/2013 28. pantā, peļņas sadali par pirmā līmeņa pamata kapitāla instrumentu uzskata par preferenciālu attiecībā pret citiem pirmā līmeņa pamata kapitāla instrumentiem, ja peļņas sadales līmeņi ir diferencēti, ja vien nav izpildīti nosacījumi šīs regulas 7.a pantā.
                  2.   Attiecībā uz pirmā līmeņa pamata kapitāla instrumentiem, kuriem ir mazāk vai nav balsstiesību un kurus emitējušas Regulas (ES) Nr. 575/2013 27. pantā minētās iestādes, ja peļņas sadale ir balsstiesīgu instrumentu peļņas sadales reizinājums ar likmi un šī peļņas sadale pēc likmes ir noteikta līgumā vai statūtos, peļņas sadali neuzskata par preferenciālu, ja ir izpildīti visi turpmāk minētie nosacījumi:
                  
                              a)
                           
                           
                              dividenžu likme ir balsstiesīgu instrumentu peļņas sadales reizinājums ar likmi, nevis iepriekš noteikta fiksēta summa;
                           
                        
                              b)
                           
                           
                              dividenžu likme ir noteikta līgumā vai iestādes statūtos;
                           
                        
                              c)
                           
                           
                              dividenžu likme nav pārskatāma;
                           
                        
                              d)
                           
                           
                              to pašu dividenžu likmi piemēro visiem instrumentiem ar dividenžu likmi;
                           
                        
                              e)
                           
                           
                              peļņas sadales summa par vienu instrumentu ar dividenžu likmi nepārsniedz 125 % no peļņas sadales summas par vienu balsstiesīgo pirmā līmeņa pamata kapitāla instrumentu.
                              Formulas veidā to izsaka šādi:
                              kur:
                              
                                           
                                       
                                       
                                          
                                             k ir peļņas sadales summa par vienu instrumentu bez dividenžu likmes,
                                       
                                    
                                           
                                       
                                       
                                          
                                             l ir peļņas sadales summa par vienu instrumentu ar dividenžu likmi;
                                       
                                    
                        
                              f)
                           
                           
                              kopsumma peļņas sadalei, kas samaksāta par visiem pirmā līmeņa pamata kapitāla instrumentiem viena gada laikā, nepārsniedz 105 % no summas, kas būtu samaksāta, ja instrumenti, kuriem ir mazāk vai nav balsstiesību, saņemtu tādu pašu peļņas sadali kā balsstiesīgie instrumenti.
                              Formulas veidā to izsaka šādi:
                              kur:
                              
                                           
                                       
                                       
                                          
                                             k ir peļņas sadales summa par vienu instrumentu bez dividenžu likmes,
                                       
                                    
                                           
                                       
                                       
                                          
                                             l ir peļņas sadales summa par vienu instrumentu ar dividenžu likmi,
                                       
                                    
                                           
                                       
                                       
                                          
                                             X ir balsstiesīgo instrumentu skaits,
                                       
                                    
                                           
                                       
                                       
                                          
                                             Y ir instrumentu bez balsstiesībām skaits.
                                       
                                    Šo formulu piemēro uz viena gada bāzes.
                           
                        3.   Ja nosacījums 2. punkta f) apakšpunktā nav izpildīts, tikai instrumentu ar dividenžu likmi summu, kas pārsniedz noteikto robežlielumu, diskvalificē no pirmā līmeņa pamata kapitāla.
                  4.   Ja kāds no nosacījumiem 2. punkta a)–e) apakšpunktā nav izpildīts, visus atlikušos instrumentus ar dividenžu likmi diskvalificē no pirmā līmeņa pamata kapitāla.
                  5.   Šā panta 2. punkta vajadzībām, ja pirmā līmeņa pamata kapitāla instrumentu peļņas sadali balsstiesīgiem instrumentiem vai instrumentiem bez balsstiesībām izsaka, atsaucoties uz pirkuma cenu instrumenta emisijas brīdī, instrumentam vai instrumentiem, kas ir izteikti, atsaucoties uz pirkuma cenu emisijas brīdī, formulas pielāgo šādi:
                  
                              a)
                           
                           
                              
                                 l ir peļņas sadales summa par vienu instrumentu bez dividenžu likmes, dalīta ar pirkuma cenu šī instrumenta emisijas brīdī;
                           
                        
                              b)
                           
                           
                              
                                 k ir peļņas sadales summa par vienu instrumentu ar dividenžu likmi, dalīta ar pirkuma cenu šī instrumenta emisijas brīdī.
                           
                        6.   Attiecībā uz pirmā līmeņa pamata kapitāla instrumentiem, kuriem ir mazāk vai nav balsstiesību, kurus emitējušas Regulas (ES) Nr. 575/2013 27. pantā minētās iestādes, ja peļņas sadale nav peļņas sadales likme par balsstiesīgiem instrumentiem, peļņas sadali neuzskata par preferenciālu, ja ir izpildīts kāds no 7. punktā minētajiem nosacījumiem un abi 8. punktā minētie nosacījumi.
                  7.   Šā panta 6. punkta vajadzībām piemēro kādu no turpmāk minētajiem nosacījumiem a) vai b) apakšpunktā:
                  
                              a)
                           
                           
                              ir izpildīts turpmāk minētais i) un ii) punkts:
                              
                                          i)
                                       
                                       
                                          instrumentu, kuram ir mazāk vai nav balsstiesību, var parakstīt un turēt tikai balsstiesīgo instrumentu turētāji;
                                       
                                    
                                          ii)
                                       
                                       
                                          viena turētāja balsstiesību skaits ir ierobežots;
                                       
                                    
                        
                              b)
                           
                           
                              peļņas sadalei par iestāžu emitētiem balsstiesīgiem instrumentiem piemēro maksimālo robežu, kas noteikta saskaņā ar piemērojamiem valsts tiesību aktiem.
                           
                        8.   Šā panta 6. punkta vajadzībām piemēro abus turpmāk minētos nosacījumus:
                  
                              a)
                           
                           
                              iestāde pierāda, ka peļņas sadales vidējais rādītājs par balsstiesīgiem instrumentiem iepriekšējos piecos gados ir zems salīdzinājumā ar citiem līdzīgiem instrumentiem;
                           
                        
                              b)
                           
                           
                              iestāde pierāda, ka izmaksas rādītājs ir zems, ja izmaksas rādītāju aprēķina saskaņā ar 7.c pantu. Izmaksas rādītāju, kas mazāks par 30 %, uzskata par zemu.
                           
                        9.   Šā panta 7. punkta a) apakšpunkta vajadzībām viena turētāja balsstiesības uzskata par ierobežotām tikai šādos gadījumos:
                  
                              a)
                           
                           
                              ja katrs turētājs saņem tikai vienu balsstiesību neatkarīgi no turētāja balsstiesīgo instrumentu skaita;
                           
                        
                              b)
                           
                           
                              ja balsstiesību skaits ir ierobežots neatkarīgi no balsstiesīgo instrumentu skaita, kurus tur turētājs;
                           
                        
                              c)
                           
                           
                              ja balsstiesīgo instrumentu skaits, kurus var turēt turētājs, ir ierobežots saskaņā ar iestādes statūtiem vai piemērojamiem valsts tiesību aktiem.
                           
                        10.   Šā panta vajadzībām uzskata, ka viena gada termiņš beidzas iestādes jaunāko finanšu pārskatu datumā.
                  11.   Iestādes novērtē atbilstību 7. un 8. punktā minētajiem nosacījumiem un informē kompetento iestādi par novērtējuma rezultātu vismaz šādās situācijās:
                  
                              a)
                           
                           
                              katru reizi, kad tiek pieņemts lēmums par peļņas sadales summu par pirmā līmeņa pamata kapitāla instrumentiem;
                           
                        
                              b)
                           
                           
                              katru reizi, kad tiek emitēti jaunas klases pirmā līmeņa pamata kapitāla instrumenti, kuriem ir mazāk vai nav balsstiesību.
                           
                        12.   Ja nosacījums 8. punkta b) apakšpunktā nav izpildīts, uzskata, ka tikai instrumentu bez balsstiesībām summa, kuriem peļņas sadale pārsniedz noteikto robežlielumu, rada preferenciālu peļņas sadali.
                  13.   Ja nosacījums 8. punkta a) apakšpunktā nav izpildīts, peļņas sadali par visiem atlikušajiem instrumentiem bez balsstiesībām uzskata par preferenciālu, ja vien tā neatbilst nosacījumiem 2. punktā.
                  14.   Ja nosacījumi 7. punktā nav izpildīti, peļņas sadali par visiem atlikušajiem instrumentiem bez balsstiesībām uzskata par preferenciālu, ja vien tā neatbilst nosacījumiem 2. punktā.
                  15.   Prasība, kas minēta 7. punkta a) apakšpunkta i) punktā, vai prasība, kas minēta 8. punkta b) apakšpunktā, vai abas prasības attiecīgi var nepiemērot, ja ir izpildīti abi no turpmāk minētajiem nosacījumiem:
                  
                              a)
                           
                           
                              iestāde pārkāpj vai cita starpā arī tādēļ, ka strauji pasliktinās finanšu stāvoklis, iespējams, tuvākajā laikā pārkāps kādu no Regulas (ES) Nr. 575/2013 prasībām;
                           
                        
                              b)
                           
                           
                              kompetentā iestāde ir pieprasījusi iestādei steidzami palielināt pirmā līmeņa pamata kapitālu noteiktā termiņā un ir novērtējusi, ka iestāde noteiktajā termiņā nespēj novērst pārkāpumu vai izvairīties no pārkāpuma, kas minēts a) apakšpunktā, neizmantojot šajā punktā minēto atbrīvojumu.”
                           
                        ;
            
                  3)
               
               
                  iekļauj šādu 7.c pantu:
                  “7.c pants
                  Izmaksas rādītāja aprēķināšana 7.b panta 8. punkta b) apakšpunkta vajadzībām
                  1.   Šīs regulas 7.b panta 8. punkta b) apakšpunkta vajadzībām iestādes izvēlas a) vai b) apakšpunktā aprakstīto veidu, lai aprēķinātu izmaksas rādītāju. Iestāde laika gaitā konsekventi ievēro izvēlēto veidu.
                  
                              a)
                           
                           
                              kā peļņas sadales summu saistībā ar kopējiem pirmā līmeņa pamata kapitāla instrumentiem iepriekšējo piecu gadu periodos, dalīta ar peļņas summu saistībā ar iepriekšējo piecu gadu periodiem;
                           
                        
                              b)
                           
                           
                              tikai laikposmā no šīs regulas piemērošanas dienas līdz 2017. gada 31. decembrim:
                              
                                          i)
                                       
                                       
                                          2014. gadā kā peļņas sadales summu saistībā ar kopējiem pirmā līmeņa pamata kapitāla instrumentiem iepriekšējā viena gada periodā, dalītu ar peļņas summu saistībā ar iepriekšējo viena gada periodu;
                                       
                                    
                                          ii)
                                       
                                       
                                          2015. gadā kā peļņas sadales summu saistībā ar kopējiem pirmā līmeņa pamata kapitāla instrumentiem iepriekšējo divu gadu periodos, dalītu ar peļņas summu saistībā ar iepriekšējo divu gadu periodiem;
                                       
                                    
                                          iii)
                                       
                                       
                                          2016. gadā kā peļņas sadales summu saistībā ar kopējiem pirmā līmeņa pamata kapitāla instrumentiem iepriekšējo trīs gadu periodos, dalītu ar peļņas summu saistībā ar iepriekšējo trīs gadu periodiem;
                                       
                                    
                                          iv)
                                       
                                       
                                          2017. gadā kā peļņas sadales summu saistībā ar kopējiem pirmā līmeņa pamata kapitāla instrumentiem iepriekšējo četru gadu periodos, dalītu ar peļņas summu saistībā ar iepriekšējo četru gadu periodiem.
                                       
                                    
                        2.   Šā panta 1. punkta vajadzībām peļņa ir summa, kas uzrādīta 670. rindā 2. veidnē III pielikumā Komisijas Īstenošanas regulai (ES) Nr. 680/2014 (*), vai, attiecīgā gadījumā, summa, kas uzrādīta 670. rindā 2. veidnē IV pielikumā minētajai īstenošanas regulai attiecībā uz iestāžu sniegtajiem uzraudzības pārskatiem saskaņā ar Regulu (ES) Nr. 575/2013.
                  
                     (*)  Komisijas 2014. gada 16. aprīļa Īstenošanas regula (ES) Nr. 680/2014, ar ko nosaka īstenošanas tehniskos standartus attiecībā uz iestāžu sniegtajiem uzraudzības pārskatiem saskaņā ar Eiropas Parlamenta un Padomes Regulu (ES) Nr. 575/2013 (OV L 191, 28.6.2014., 1. lpp.)”"
						;
            
                  4)
               
               
                  iekļauj šādu 7.d pantu:
                  “7.d pants
                  Preferenciāla peļņas sadale attiecībā uz peļņas sadales maksājumu secību
                  Regulas (ES) Nr. 575/2013 28. panta vajadzībām peļņas sadali par pirmā līmeņa pamata kapitāla instrumentu uzskata par preferenciālu attiecībā pret citiem pirmā līmeņa pamata kapitāla instrumentiem un attiecībā uz peļņas sadales maksājumu secību, ja ir izpildīts vismaz viens no turpmāk minētajiem nosacījumiem:
                  
                              a)
                           
                           
                              lēmumi par peļņas sadali ir pieņemti dažādos laikos;
                           
                        
                              b)
                           
                           
                              peļņas sadales maksājumi ir veikti dažādos laikos;
                           
                        
                              c)
                           
                           
                              emitentam ir pienākums veikt peļņas sadales maksājumus par viena veida pirmā līmeņa pamata kapitāla instrumentiem pirms peļņas sadales maksājumiem par cita veida pirmā līmeņa pamata kapitāla instrumentiem;
                           
                        
                              d)
                           
                           
                              peļņas sadales maksājumi tiek veikti par dažiem pirmā līmeņa pamata kapitāla instrumentiem, bet ne par citiem, ja vien nav izpildīts nosacījums 7.b panta 7. punkta a) apakšpunktā.”
                           
                        
            2. pants
      Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
      
         Šī regula uzliek saistības kopumā un ir tieši piemērojama visās dalībvalstīs.
         Briselē, 2015. gada 30. janvārī
         
            
               Komisijas vārdā –
            
            
               priekšsēdētājs
            
            Jean-Claude JUNCKER
         
      
      
         (1)  OV L 176, 27.6.2013., 1. lpp.
      
      
         (2)  Eiropas Parlamenta un Padomes 2010. gada 24. novembra Regula (ES) Nr. 1093/2010, ar ko izveido Eiropas Uzraudzības iestādi (Eiropas Banku iestādi), groza Lēmumu Nr. 716/2009/EK un atceļ Komisijas Lēmumu 2009/78/EK (OV L 331, 15.12.2010., 12. lpp.).
      
         (3)  Komisijas 2014. gada 7. janvāra Deleģētā regula (ES) Nr. 241/2014, ar kuru Eiropas Parlamenta un Padomes Regulu (ES) Nr. 575/2013 papildina saistībā ar regulatīvajiem tehniskajiem standartiem, kas attiecas uz iestāžu pašu kapitāla prasībām (OV L 74, 14.3.2014., 8. lpp.).